Boonop voer sy aan daar was ook ’n jonger man, ene Tim, betrokke wat haar vermoedelik vir Gert se seksring wou werf.
Dit was 1976, en ek was 12 jaar oud en het in Durban-Noord gewoon. Ek het by ’n maatjie se huis gaan speel waar ’n man genaamd Tim vir my vriendin se pa by dié se loodgietersonderneming gewerk het.
Ek was net op pad om terug huis toe te stap toe Tim aanbied om my ’n geleentheid huis toe te gee. Ek het dit aanvaar, want hy was iemand wat ek geken en verskeie kere al gesien het.
Hy het die teenoorgestelde rigting van my huis begin ry. Ek het vir hom gesê my ma wag vir my, maar hy het geantwoord hy moet vinnig by sy huis ’n draai maak.
Hy het my polse gegryp en my oor die bestuurdersitplek getrek en die sitplekgordel vasgemaak sodat ek geen kans het om weg te kom nie. Hy was terselfdertyd grappig en vriendelik.
Hulle het Afrikaans gepraat met mekaar, onwetend dat ek ook vlot Afrikaans kan praat. Ek onthou die ouer man het vir Tim gevra waar hy my gaan sit en of enigiemand weet ek is daar. Tim het my na ’n kamer bo in die huis geneem.
Tim het sowat ’n minuut later teruggekeer om te se die “oom” gaan vir ’n ruk bly so ek moet net in die kamer bly tot ek en hy (Tim) alleen kan wees.
Ek weet nie wat oor my gekom het nie. Ek was so onskuldig en bang, maar ek het vir hom gesê dalk moet ons na die Crown-hotel gaan vir ’n drankie, dan kan ons alleen wees sonder die “oom”.
Tim het verras gelyk en ingestem. Hy het my na sy motor geneem, en weer oor die bestuurdersitplek laat klim. Hy het my weer vasgegordel, maar dié keer het ons gery sonder sy arm teen my. Net sy hand wat op my been rus.
Ek het vir hom geglimlag, dit onthou ek duidelik. Ek het saamgespeel en dit het gevoel asof dit werk. Hoe het ek met die plan vorendag gekom? Ek kan eerlikwaar sê God het na my omgesien. Binne het my hart hard geklop. Ek wou net my ma hê.
By die Crown-hotel het ons by ’n buitetafel gaan sit. Tim het gelyk asof hy dadelik wou ingaan. Ek het vir hom gesê ek is op my senuwees en as hy vir ons albei ’n drankie bestel, sal ek rustiger wees.
Die oomblik toe hy deur die hotel se deure verdwyn, het ek vinniger as ooit in die rigting van die polisiekantoor gehardloop.
’n Paar maande later het ek televisie gekyk. ’n Foto van die ouer man by Tim se huis het op die beeld verskyn. Ek het hoendervleis gekry.